Detektors vært Camilla Stampe har interviewet beskæftigelsesministeren.

Peter Hummelgaard, hvornår sad du i kassen i Netto?

- Det gjorde jeg i slutningen af gymnasietiden, og inden jeg begyndte på studiet, i et lille års tid.

Så det var ikke et fuldtidsjob?

- Nej. I en måneds tid henover en sommerferie tog jeg fuldtidsvagter, men ellers ikke.

Så du har ingen erfaring med at have taget en lang videregående uddannelse og efterfølgende være nødt til at tage et fuldtidsjob i Netto?

- Nej, det har jeg ikke. Men det, der er vigtigt at få sagt i forhold til min udtalelse, er, at jeg bliver foreholdt en konkret case af Berlingske. Den handler om en kvinde, der under ingen omstændigheder vil tage et arbejde i Netto, og der føler jeg mig kaldet til at sige, at det rent faktisk er et væsentligt job at arbejde i Netto. Jeg har selv arbejdet der, og derfor kender jeg mange folk, der har arbejdet der. De knokler hårdt, de står tidligt op om morgenen, og der er ikke nogen grund til at se ned på folk, der arbejder i Netto.

Du har altså ikke selv gjort det, du beder arbejdsløse akademikere om at gøre?

- Nej, jeg har ikke haft et arbejde et sted - hverken i Netto eller andre steder - hvor jeg har arbejdet som andet end det, jeg er uddannet til. Men hovedpointen er, at man skal stå til rådighed for arbejdsmarkedet, og at man skal søge bredt.

Var det en fejl, at du brugte dig selv som eksempel?

- Nej, det synes jeg ikke. Jeg brugte jo mig selv som et eksempel for at illustrere, at jeg kender folk, der arbejder fuldtid i Netto, og jeg ved, at de knokler hårdt.

Jeg kender folk, der arbejder fuldtid i Netto, og jeg ved, at de knokler hårdt. Peter Hummelgaard, bekæftigelsesminister (S)

Men hvorfor er det relevant at nævne, at du har haft et fritidsjob i Netto i en debat, der handler om arbejdsløse akademikere?

- Det er det, fordi debatten kom til at handle om, hvorvidt Netto er et godt sted at arbejde. Og min erfaring er, at det er et godt sted at arbejde. Det var dybest set det, jeg forsøgte at sige.

- Jeg medgiver, at det mange steder bliver forstået, som om at jeg mener, at hvis man har en lang videregående uddannelse, så skal man bare skynde sig at tage de job, der er at få. Det, jeg mener, er, at man skal stå til rådighed for arbejdsmarkedet, som reglerne foreskriver.

Synes du ikke, at der er forskel på at have et fritidsjob for at supplere sin SU, mens man går i gymnasiet, og så at have en lang videregående uddannelse og alligevel være nødt til at tage et fuldtidsjob i Netto?

- Der er ingen tvivl om, at der er stor forskel på de to situationer, og jeg tror heller aldrig, at jeg har hævdet noget som helst andet.

Men når man læser dit citat til Berlingske, så forstår man det jo, som om du selv sad der, fordi du var ledig akademiker, men det er jo ikke tilfældet?

- Nej, og det medgiver jeg. Det er selvfølgelig også en nyttig erfaring, man skal gøre sig som minister, nemlig at være helt utroligt millimeterpræcis på, hvordan man udtrykker sig, så det overhovedet ikke kan misforstås.

Men var det en fejl, at du brugte dig selv og nævnte dit fritidsjob fra gymnasiet?